ฮั่งเส็งปิดร่วง 160.85 จุด นลท.ยังกังวลเศรษฐกิจโลก
ฮั่งเส็งปิดร่วง 160.85 จุด นลท.ยังกังวลเศรษฐกิจโลก
8 ต.ค. 2558

ดัชนีฮั่งเส็งตลาดหุ้นฮ่องกงปิดอ่อนแรงลงในวันนี้ โดยดัชนีฮั่งเส็งร่วง 160.85 จุด หรือ 0.71% ปิดวันนี้ที่ 22,354.91 จุด หลังกองทุนการเงินระหว่างประเทศ (IMF) ได้ออกมาเตือนเกี่ยวกับความเสี่ยงต่อภาวะเศรษฐกิจโลก
IMF เปิดเผยในการประชุมประจำปีที่กรุงลิมา ประเทศเปรู โดยเตือนว่า ความเสี่ยงใหญ่ที่สุดต่อเศรษฐกิจโลกขณะนี้อยู่ที่ตลาดเกิดใหม่ ซึ่งบริษัทเอกชนได้ก่อหนี้จำนวนมาก ท่ามกลางเศรษฐกิจที่ชะลอตัวเป็นปีที่ 5 ติดต่อกัน
นายโฮเซ่ ไวนาลส์ ซึ่งเป็นเจ้าหน้าที่ของ IMF ระบุในรายงานเสถียรภาพการเงินโลกว่า IMF ประเมินว่าตลาดเกิดใหม่มีการกู้ยืมมากเกินตัวถึง 3 ล้านล้านดอลลาร์
ก่อนหน้านี้ IMF ได้ปรับลดคาดการณ์การขยายตัวของเศรษฐกิจโลกในปีนี้สู่ระดับ 3.1% ซึ่งเป็นระดับต่ำสุดนับตั้งแต่เกิดวิกฤตการเงินในปี 2552 โดยลดลง 0.2% เมื่อเทียบกับตัวเลขคาดการณ์ในเดือนก.ค.ที่ระดับ 3.3% และต่ำกว่าการขยายตัวในปีที่แล้วที่ 3.4%